Orania en Xhosa-gemeenskap teken ooreenkomsOrania en die Oos-Kaapse Xhosa-gemeenskap Mnyameni onderteken volgende week ’n samewerkingsooreenkoms. “Die ooreenkoms sal die weg baan vir groter samewerking tussen Suid-Afrikaanse gemeenskappe wat graag meer selfstandig wil funksioneer,” het Jaco Kleynhans, woordvoerder van die Orania Beweging, in ‘n verklaring gesê. “Orania het reeds die afgelope 21 jaar met talle ander gemeenskappe in Suid-Afrika geskakel en hierdie ondertekening is ’n volgende stap in die ontwikkeling van beter samewerking tussen Orania en ander gemeenskappe ten einde die beginsel van gemeenskapselfstandigheid te bevorder.” Tydens die ondertekening sal Die inhoud van die ooreenkoms sal tydens die ondertekening op 11 Desember bekend gemaak word en die leierskap van Orania en Mnyameni sal die praktiese uitvoering en implikasies van hierdie belangrike ooreenkoms verduidelik. “Die doel van samewerking tussen Orania en Mnyameni is om as ’n alternatief tot die afhanklike posisie waarin die meeste Suid-Afrikaanse gemeenskappe vandag verkeer, ’n selfstandigheidsmodel te ontwikkel waardeur verskillende gemeenskappe saamwerk om mekaar se ekonomieë te help bevorder. Orania en Mnyameni beplan om in die toekoms op verskillende terreine waaronder landbou, onderwys en toerisme saam te werk,” het Kleynhans bygevoeg. Dit is die eerste formele ooreenkoms tussen Orania en ’n ander gemeenskap.